Uitspraak gelewer in Basson-saakWouter Basson tydens die begin van sy verhoor Maandag by die Raad op Gesondheidsberoepe. Foto: SAPA Die Raad op Gesondheidsberoepe (RGB) het Woensdag uitspraak gelewer oor die beweerde onetiese optrede deur die biologiese oorlogskenner, dr. Wouter Basson. “Die respondent word skuldig bevind aan onprofessionele gedrag,” het prof. Jannie Hugo, voorsitter van die professionelegedragskomitee van die RGB, in Pretoria gesê. Basson het nege argumente ingedien tydens ŉ ondersoek oor sy optrede waarin hy aangevoer het dat hy as ŉ soldaat, en nie ŉ dokter nie, opgetree het. Hy was ook nie bewus van die etiek nie. Hugo het gesê Basson het internasionale protokol oortree kragtens die Geneva-verklaring van 1948 en die Verenigde Nasies se konvensie oor die verbod op en opgaring van gevaarlike wapens. “Die respondent het etiek van ŉ dokter verwar met dié van ŉ soldaat terwyl hy sy pligte uitgevoer het. ŉ Dokter kan nie op militêre bevele staatmaak om die gevolge van sy pligte te ontduik nie.” Volgens Hugo moet ŉ dokter, wat besluit om sy mediese kennis en vaardighede aan te wend en gevolglik mediese etiek oortree, deregistreer as ŉ mediese praktisyn. Die ses jaar lange verhoor hou verband met Basson se betrokkenheid by Projek Coast tussen die 1980s en vroeë 1990s. Basson is daarvan beskuldig dat hy etiese gedragskodes oortree het deur traangas vir oorlogvoering en dwelmmiddels vir ontvoerings ontwikkel het. Hy is ook beskuldig dat hy oneties opgetree het deur Mandrax, kokaïen en traangas te vervaardig wat aan Jonas Savimbi, Unita-leier van Angola, verskaf is. Basson sal op 20 en 21 Februarie 2014 gevonnis word. Die RGB het Vrydag ŉ skrywe ontvang dat Basson nie die verhoor sal kan bywoon nie weens ŉ mediese konferensie wat hy oorsee moet bywoon, en daar was ŉ misverstand met vlugbesprekings. Jaap Cilliers SC, vir Basson, het aangedui ŉ afskrif van die uitspraak sal aan Basson gestuur word. Lees ook: Wouter Basson: Uitspraak verwag